ካደጉ አገራት  የሚለገስ  ገንዘብ  በታዳጊ አገራት  ዘላቂ ልማት ለማምጣት በቂ አለመሆኑ ተገለጸ
በዛሬው ዕለት ለሁለተኛ ቀን በተካሄደው 3ኛውን የፋይናንስ ለልማት ጉባኤ ላይ  እንደተገለጸው የተለያዩ አገራት ጠቅላይ ሚኒስተሮች፤ ምክትል ጠቅላይ ሚኒስትሮችና የኢኮኖሚናየፋይናንስ ሚኒስትሮች  የአዳጊ አገራት ገና በማደግ ላይ ለሚገኙት አገራት  በሚመድቡት  ገንዘብ ብቻ  ዘላቂነት ያለው ልማትን  ማረጋገጥ እንደማይቻል ተናግረዋል ።በጉባኤው  ላይ ተገኝተው ንግግር ያደረጉት ሎው ጂዊ እንደተናገሩት በአንድ ታዳጊ አገር ውስጥ  ቀላቂ ልማትን ለማረጋገጥና ድህነትን ለማጥፋት  የገንዘብ አቅም መጎልበት፤ የአገር ውስጥ  የትኛውንም ሃብት ማንቀሳቀስና የግል ዘርፉ ኢንቨስትመንት አቅም እጅጉን ወሳኝ መሆናቸውን ገልጸዋል ።እንደ ሎው ጂዊ ገለጻ በዓለም አቀፍ ደረጃ በሰሜንና በደቡብ አቅጣጫ የሚገኙ አገራት የልማት ደረጃቸው ፍጹም ያልተመጣጣነ መሆኑን የጠቆሙት ሎው ጂዊ በሰሜንና በደቡብ የአካባቢ የሚገኙ አገራት ፖለቲካዊና ኢኮኖሚያዊ ትብብራቸውን በማጠናከርና  ትኩረት በተሠጣቸው  እን ድህነት ቅነሳ፤ የጤና አገልግሎት፤ ትምህርትና የመሠረተ ልማት ዝርጋታ ላይ የሚሠጡትን ድጋፍ  እንዲጨምሩ ቢደረግ የበለጠ ለውጥ እንዲመዘገብ ያስችላል ብለዋል ።ቻይና ከታዳጊ  አገራት ጋር የመሠረተችው የደበብ ለደቡብ ትብብር በጋራና በእኩልነት ተጠቃሚነት ላይ የተመሠረተ መሆኑን  የጠቀሱት ሎው ጂዊ እኤአ በ2015 የተያዘውን ዘላቂ የልማት አጀንዳ  ተፈጻሚ ለማድረግ  ለፈጠራ የሚመደበውን ገንዘብ በማሳደግና የጋራ ተጠቃሚነትን በማሳደግ  አጠቃላይ  የአገራትን የኢኮኖሚ ዕድገት ማፋጠን ይቻላል ብለዋል ።የአሜሪካ  የትሬዠሪ ማዕከል ዋና ጸሃፊ ጃኮብ ሌዊ በበኩላቸው እንደገለጹት ባለፉት አሥርት ዓመታት ውስጥ በማደግ ላይ ባሉ አገራት  በሚሊዮኖች  የሚቆጠሩ ሰዎች ከድህነት መውጣታቸውን ጠቅሰው  ለታዳጊ አገራት በሚሠጠው  የገንዘብ  ድጋፍ  የጤና ፤ ትምህርትና የመሠረተ ልማት መስፋፋታቸውን ተናግረዋል ።አሜሪካ  ባለፉት አሥር ዓመታት 33 ቢሊዮን የአሜሪካ ዶላር የሚጠጋ ገንዘብ ለአፍሪካ ልማት ድጋፍ ማድረጓንና  በቀጥታ ለልማት ከሚለቀቀው ገንዘብ ውስጥ 50 በመቶ የሚሆነው  የሚሠጠው ገና በማደግ ላይ ለሚገኙ አገራት መሆኑንና እኤአ ከ2009 ጀምሮ  የአሜሪካ  የግል ዘርፉ  በማደግ ላይ ባሉት አገራት  85 ቢሊዮን ዶላር የኢንቨስትመንት መዋለ ንዋይ ማፍሰሱን አያይዘው አስረድተዋል ።በአውሮፓ የዓለም አቀፍ ትብብርናልማት ኮሚሽነር የሆኑት ሚስተር ኒቨን ሚሚካ በበኩላቸው እኤአ 2015  ዓለም ዘላቂ ልማትን ለማምጣት ቁርጠኝነቱን ያሳየበት መሆኑንና የአውሮፓ ህብረት በዓለም ላይ አየር ጸባይ ለውጥ ጋር  የሚራመድ  የኢኮኖሚ ዕድገትን ለማረጋገጥ ያላሰለሰ ጥረት ያደርጋል ብለዋል ።ዘንድሮ የተያዘውን የዘላቂ ልማት አጀንዳ  እውን ለማድረግ  የሁሉም አካላት ትብብርና ተሳትፎ ወሳኝ መሆኑን የጠቆሙት ሚስተር ሚሚካ ሁሉም አገራት ትክክለኛ ፖሊሲን  ወደ ተግባር እንዲቀይሩ ማድረግ ትልቅ ውጤት ያስገኛል ብለዋል ።የጣሊያን ጠቅላይ ሚኒስትር ማቲዮ ሬነዚ በአፍሪካ መዋለ ነዋይን ማፍሰስ ለዓለም ሁሉ ትልቅ አጋጣሚ መሆኑንና በአፍሪካ የሚካሄድ ትልቅ ኢንቨስትመንት  ለአህጉሪቱ  ህዝቦች ብዛት ያለው የሥራ ዕድል  የሚፈጥር መሆኑንና  አፍሪካውያን ወደ አውሮፓ የሚያደርጉትን ስደት የሚያስቀር መሆኑን ተናግረዋል ። 